《游雪峰院书所见院在开元寺之西越王楼之东盖小院也》
宋代·唐庚

东家既峥嵘，西邻亦棱层。那知齐鲁间，有此蕞尔滕。

僻路少人到，掣铃小童应。松扉迫窄入，石磴敧危登。

迎门老尨吠，画壁苍龙腾。庭除静如眼，几席不受蝇。

青焚日日香，明续年年灯。土盆养幽花，古木缠枯藤。

虽小亦自足，无亏岂须增。忆昨苦盛夏，数来避繁蒸。

每借安禅榻，曲此昼眠肱。日月当几何，霜雪遂严凝。

慈竹犹疏疏，恶风遂朋朋。作诗书屋壁，扫灭听寺僧。

作者简介：唐庚，1070年～1120年在世，北宋诗人。字子西，人称鲁国先生。眉州丹棱（今属四川眉山市丹棱县）唐河乡人。哲宗绍圣（一○九四）进士（清光绪《丹棱县志》卷六），徽宗大观中为宗子博士。经宰相张商英推荐，授提举京畿常平。商英罢相，庚亦被贬，谪居惠州。后遇赦北归，复官承议郎，提举上清太平宫。后于返蜀道中病逝。